b'\n_START_ARTICLE_\nFosforkredsl\xc3\xb8b\n_START_PARAGRAPH_\nFosforets kredsl\xc3\xb8b er mindre kompliceret end f.eks. kv\xc3\xa6lstofkredsl\xc3\xb8bet, men det rummer dog ogs\xc3\xa5 mange finurligheder. I grove tr\xc3\xa6k indledes kredsl\xc3\xb8bet, n\xc3\xa5r syre g\xc3\xb8r r\xc3\xa5fosfat opl\xc3\xb8seligt. Syren kan v\xc3\xa6re dannet som kulsyre, eller der kan v\xc3\xa6re tale om mykorrhiza-svampes evne til at udskille syre. I begge tilf\xc3\xa6lde henter planterne fosfat ud af jordvandet og bruger det i stofskiftet. F\xc3\xb8rst og fremmest bruges der fosfat i sukkerstofskiftet, men ogs\xc3\xa5 det energib\xc3\xa6rende stof, ATP, og de genb\xc3\xa6rende stoffer, DNA og RNA er rige p\xc3\xa5 fosfat._NEWLINE_N\xc3\xa5r planterne bliver \xc3\xa6dt af plante\xc3\xa6derne, indledes gr\xc3\xa6sningsf\xc3\xb8dek\xc3\xa6den, der slutter, n\xc3\xa5r et rovdyr \xc3\xa6der et andet rovdyr. Fosforet f\xc3\xb8lger med gennem hele k\xc3\xa6den, og hos dyrene bliver der behov for ekstra store m\xc3\xa6ngder fosfat, da ca. 10% af knoglemassen best\xc3\xa5r af fosfat._NEWLINE_N\xc3\xa5r planter og dyr mister f.eks. blade, h\xc3\xa5r eller ekskrementer, eller n\xc3\xa5r de d\xc3\xb8r, er de blevet til f\xc3\xb8rne. Nedbryderne g\xc3\xa5r straks i gang med at oms\xc3\xa6tte f\xc3\xb8rnen, og de danner indledningen til nedbryderf\xc3\xb8dek\xc3\xa6den, som i f\xc3\xb8rste omgang f\xc3\xb8rer til en humificering af f\xc3\xb8rnen. Undervejs mistes en del af fosfatet i form af de to letopl\xc3\xb8selige ioner, hydrogenfosfat-ion (HPO\xe2\x82\x84\xc3\xb7\xc3\xb7) og dihydrogenfosfat-ion (H\xe2\x82\x82PO\xe2\x82\x84\xc3\xb7). Andre nedbrydere kan under gunstige betingelser nedbryde humus og derved fris\xc3\xa6tte resten af fosfatet. Denne proces kaldes mineraliseringen, og den stiller flere af de to f\xc3\xb8rn\xc3\xa6vnte ioner til r\xc3\xa5dighed i jordvandet._NEWLINE_Hvis ikke planterne f\xc3\xa5r fat i fosfatet p\xc3\xa5 dette tidspunkt, vil det meget snart g\xc3\xa5 i forbindelse med kalcium og danne r\xc3\xa5fosfat (Ca\xe2\x82\x83(PO\xe2\x82\x84)\xe2\x82\x82). Dette stof er n\xc3\xa6sten uopl\xc3\xb8seligt i vand og danner et vedvarende depot, indtil det bliver p\xc3\xa5virket af syre (se ovenfor).'